**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UPII 07-30-642-2/16**

**Podgorica, 11.08.2016.godine**

Agencija za zaštitu ličnih podataka i slobodan pristup informacijama-Savjet Agencije, rješavajući po žalbi NVO Mans br.16/86904 od 12.05.2016. godine, radi poništaja akta Generalnog sekretarijata Vlade Crne Gore br: UP 63/2-16 od 28.04.2016. godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12) i člana 238 stav 1 Zakona o opštem upravnom postupku ( “Sl.list Crne Gore”, br.60/03, 73/10 i 32/11) je na sjednici održanoj dana 28.06.2016. godine donio:

**R J E Š E NJ E**

Žalba se usvaja.

Poništava se akt Generalnog sekretarijata Vlade Crne Gore broj: UP 63/2-16 od 28.04.2016.godine.

Odobrava se pristup informaciji po zahtjevu br. 16/86904 od 28.04.2016.godine i obavezuje se Generalni sekretarijat Vlade Crne Gore, da dostavi informaciju podnosiocu zahtjeva NVO Mansi to kopiju: Odluke Vlade Crne Gore o eksproprijaciji nepokretnosti u Gradskoj opštini Golubovci, radi izgradnje magistralnog puta M-2, Podgorica – Petrovac, od kružnog toka na početku obilaznice oko Golubovaca, u roku od pet dana od dana kada je podnosilac zahtjeva dostavio dokaz o uplati troškova postupka Generalnom sekretarijatu Vlade Crne Gore.

Obavezuje se NVO Mans da na ime troškovi postupka uplati 0,60 EUR u korist Budžeta Crne Gore na žiro račun br.907-0000000083001-19 u roku od pet dana od dana prijema rješenja i dostavi dokaz o izvršenoj uplati Generalni sekretarijat Vlade Crne Gore .

Obavezuje se Generalni sekretarijat Vlade Crne Gore da advokatu Veselinu Raduloviću naknadi troškove postupka po žalbi br. 16/86904 od 12.05.2016. godine, u ukupnom iznosu od 476,00 EUR, u roku od 15 dana od dana prijema rješenja.

**O b r a z l o ž e nj e**

Prvostepeni organ je donio akt br. UP 63/2-16 od 28.04.2016.godine, po osnovu podnijetog zahtjeva za slobodan pristup informacijama NVO Mans u kojem se navodi : „ da povodom zahtjeva 16/86904 od 28.04.2016.godine kojim se traži dostavljanje kopije odluka vlade Crne Gore o eksproprijaciji nepokretnosti u Gradskoj opštini Golubovci, radi izgradnje magistralnog puta M-2, Podgorica – Petrovac, od kružnog toka na početku obilaznice oko Golubovaca, u skladu sa članom 26 stav 2 Zakona o slobodnom pristupu informacijama („Službeni list Crne Gore“ br.44/12) obavještavamo Vas da je tražena informacija objevljena na sajtu Vlade Crne Gore [www.gov.me](http://www.gov.me) u dijelu Biblioteka –Odluke. Shodno stavu 1 istog člana Zakona, Generalni Sekretarijat Vlade Crne Gore nije dužan da traženoj informaciji omogući pristup na traženi način.“

Protiv ovog akta u zakonskom roku podnosilac zahtjeva je uložio žalbu. U žalbi se u bitnom navodi da akt pobija zbog povrede pravila postupka i nepotpuno i nepravilno utvrđenog činjeničnog stanja. Podnosilac žalbe navodi da je dana 28.04.2016. godine podnio zahtjev za pristup informacijama, kojim su tražene kopije Odluke Vlade Crne Gore o eksproprijaciji nepokretnosti u Gradskoj opštini Golubovci, radi izgradnje magistralnog puta M-2, Podgorica – Petrovac, od kružnog toka na početku obilaznice oko Golubovaca. Dana 04.05.2016.godine je prvostepeni organ dostavio akt u kojem žalioca obavještava da je tražena informacija objavljena na sajtu Vlade Crne Gore [www.gov.me](http://www.gov.me) u dijelu Biblioteka – Odluke. U postupku donošenja osporenog akta prvostepeni organ je, kako žalilac ističe, počinio povredu zakona na njegovu štetu. Žalilac u bitnom navodi je članom 26 stav 1 Zakona o slobodnom pristupu informacijama propisano da organ vlasti nije dužan da omogući pristup informaciji koju posjeduje ako je ona javno objavljena u Crnoj Gori, ili je dostupna na internet stranici organa vlasti. Prema stavu 2 istog člana , dalje navodi žalilac da U slučaju iz stava 1 ovog člana organ vlasti je dužan da u roku od 5 dana od dana podnošenja zahtjeva u pisanoj formi obavijesti podnosioca zahtjeva o tome gdje i kada je tražena infromacija javno objavljena. Pretragom sajta, po uputstvima koje je dao prvostepeni organ žalilac je našao da je prvostepeni organ pogrešno utvrdio činjenično stanje, i na osnovu toga pogrešno ograničio pristup traženoj informaciji. Članom 30 Zakona o slobodnom pristupu informacijama je propisano je da o zahtjevu za pristup informacijama organ vlasti odlučuje rješenjem kojim odobrava pristup traženoj informaciji ili njenom dijelu, ili zahtjev odbija. Kako osporeni akt predstavlja obavještenje, žalilac ukazuje da u ovom slučaju nije ispoštovana pomenuta norma zakona o slobodnom pristupu informacijama, te da osporeni akt ne predstavlja zakonom propisanu formu, s obzirom da je na sajtu za koji je dato uputstvo u aktu prvostepenog organa kojim je odgovoreno na zahtjev podnosioca za slobodan pristup informacijama podstoji samo Predlog odluke, koji ne sadrži broj odluke, datum kada je održana sjednica na kojoj je odluka donijeta, datum kada je potpisana, kao ni potpis, odnosno pečat predsjednika. Kako je predmet zahtjeva bila odluka, to žalilac ističe da pronađeni dokument u formalnom smislu ne odgovara traženom, zbog čega je isti bez značaja.Naime , žalilac navodi da informacija na koju je uputio prvostepeni organ u osporenom aktu nije relevantna, niti suštinski odgovara informaciji traženoj zahtjevom za slobodan pristup informacijama, zbog čega žalilac smatra da je prvostepeni organ pogrešno utvrdio činjenično stanje i na osnovu toga pogrešno ograničio pristup traženoj informaciji. U daljem navodi da , osporeni akt nije donijet u zakonom propisanoj formi, a shodno članu 203 Zakona o opštem upravnom postupku, i uz to ne sadrži ni jedan razlog koji bi upućivao na valjanu odluku u konkretnom slučaju i način na koji je prilikom donošenja istog postupljeno, te prilikom donošenja istog nije prijenjen bilo kakav propis. Osporeni akt je nerazumljiv i nezakonit, jer nedostatak valjanog obrazloženja onemogućava uopšte utvrđivanje zakonitosti i pravilnosti istog. Predloženo je da Agencija za zaštitu ličnih podataka i slobodan pristup informacijama poništi akt prvostepenog organa br. UP 63/2-16 od 28.04.2016.godine i da meritorno odluči po izjavljenoj žalbi.

Prvostepeni organ je na zahtjev Agencije zaštitu ličnih podataka i slobodan pristup informacijama br.07-33-3570-1/16 od 20.06.2016.godine a kojim je od prvostepenog organa tražila predmetnu informaciju, odgovorio aktom br.UP 63/6-16 od 22.06.2016.godine, u kom je obavijestio Agenciju da je tražena informacija u formi odluke objavljena u Službenom listu Crne Gore br.29/16 od 06.05.2016.godine.

Nakon razmatranja spisa predmeta, žalbenih navoda i neposrednog uvida Odluku Vlade Crne Gore o eksproprijaciji nepokretnosti u Gradskoj opštini Golubovci, radi izgradnje magistralnog puta M-2, Podgorica – Petrovac, od kružnog toka na početku obilaznice oko Golubovaca objavljenu u Službenom listu Crne Gore br.29/16 od 06.05.2016.godine i uvida u sajt Vlade Crne Gore www.gov.me u dijelu Biblioteka –Odluke, Savjet Agencije je našao da žalbu osnovana.

Savjet Agencije poništava akt Generalnog Sekretarijata Vlade Crne Gore br. UP 63/2-16 od 28.04.2016.godine zbog nepotpuno i nepravilno utvrđenog činjeničnog stanja. Savjet Agencije je u cilju pravilnog utrđivanja činjeničnog stanja izvršio uvid u sajt prvostepenog organa www.gov.me u dijelu Biblioteka –Odluke i utvrdio da je javno obajvljen Predlog Odluke ali ne i Odluka Vlade Crne Gore o eksproprijaciji nepokretnosti u Gradskoj opštini Golubovci, radi izgradnje magistralnog puta M-2, Podgorica – Petrovac, od kružnog toka na početku obilaznice oko Golubovaca koja je objavljena u Službenom listu Crne Gore br.29/16 od 06.05.2016.godine a koja je predmet zahtjeva za slobodan pristup informacijama iz kog razloga je na osnovu pogrešnog utvrđenog činjeničnog stanja prvostepeni organ pogrešno primjenio odrebu člana 26 Zakona o slobodnom pristupu informacijama upućujući podnosioca na Predlog Odluke koja nema formu zvaničnog usvojenog akata već formu Predloga Odluke. Dokument na koji je upućen podnosioc zahtjeva osporenim aktom, je u formi Predloga Odluke i kao takav on nema pravnu snagu pa prema tome ne može se tretirati kao informacija koja je zahtjevom za slobodan pristup tražena. Savjet Agencije je u postupku utvrđivanja zakonitosti osnorenog akta izvršio neposredan uvid u Odluka Vlade Crne Gore o eksproprijaciji nepokretnosti u Gradskoj opštini Golubovci, radi izgradnje magistralnog puta M-2, Podgorica – Petrovac, od kružnog toka na početku obilaznice oko Golubovaca koja je objavljena u Službenom listu Crne Gore br.29/16 od 06.05.2016.godine i utvrdio sa shodno članu 13 Zakona o slobodnom pristupi informacijama prvostepeni organ je dužan iste dostaviti podnosiocu zahtjeva, zato što u konkretnom slučaju ne postoji ograničenje iz člana 14 Zakona o slobodnom pristupi informacijama. Savjet Agencije da se u konkretnom sučaju utvrdio da se ne može primjeniti odredba člana 26 Zakona o slobodnom pristupu informacijama i ako je Odluka objavljena u Službenom listu Crne Gore br.29/16 od 06.05.2016.godine jer je prvostepeni organ podnosioca zahtjeva uputio na pogrešnu adresu na Vlade Crne Gore www.gov.me u dijelu Biblioteka –Odluke.

S obzirom na prednje Generalni Sekretarijat Vlad Crne Gore je u obavezi da dostavi traženu informaciju podnosiocu zahtjeva na način kako je to traženo u zahtjevu NVO Mans br. 16/86904 od 28.04.2016.godine i to kopiju: Odluke Vlade Crne Gore o eksproprijaciji nepokretnosti u Gradskoj opštini Golubovci, radi izgradnje magistralnog puta M-2, Podgorica – Petrovac, od kružnog toka na početku obilaznice oko Golubovaca, u roku od pet dana od dana kada je podnosilac zahtjeva dostavio dokaz o uplati troškova postupka Generalnom sekretarijatu Vlade Crne Gore.

Prvostepeni organ dužan je prema članu 32 Zakona o slobodnom pristupu informacijama da izvrši rješenje kojim se dozvoljava pristup informaciji u roku od pet dana od dana kada je podnosilac zahtjeva dostavio dokaz o uplati troškova postupka.

Članom 33 stav 2,5 i 6 Zakona o slobodnom pristupi informacijama je propisano da podnosilac zahtjeva snosi troškove postupka za pristup informaciji koji se odnose na stvarne troškove organa vlasti radi kopiranja, skeniranja i dostavljanja tražene informacije, u skladu sa propisom Vlade Crne Gore. Troškovi postupka plaćaju se prije omogućavanja pristupa informaciji. Ako podnosilac zahtjeva ne dostavi dokaz da je uplatio troškove postupka u utvrđenom iznosu, organ vlasti mu neće omogućiti pristup traženoj informaciji.

Kako tražena informacija kojoj se pristup omogućava ima 6 stranica primjenom člana 33 stav 2 Zakona o slobodnom pristupu informacijama i člana 1 Uredbe o naknadi troškova u postupku za pristup informacijama (Sl.list Crne Gore br.02/07) određuje se naknada troškova postupka u ukupnom iznosu 0,60 EUR i to na ime kopiranja 1 stranice po utvrđenoj cijeni od 0,10 eura po jednoj strani koje je podnosilac zahtjeva dužan uplatiti u korist Budžeta Crne Gore na žiro račun br.907-0000000083001-19 i dostavi dokaz o izvršenoj uplati Generalni sekretarijat Vlade Crne Gore .

Odluka o troškovima advokatu Veselinu Raduloviću, donijeta je shodno odredbi 107 stav 1 Zakona o opštem upravnom postupku, kao i po AT-u kojim je tarifnim brojem 9 predviđena naknada troškova za sastavljanje redovnih i vanrednih pravnih ljekova, kojim advokatu pripada dvostruki iznos nagrade propisane tarifnim brojevima 6 tačka 8 (u upravnom postupku i upravnom sporu 200 EUR) što iznosi 400 EUR, sa obračunatim paušalom od 25% od ukupno obračunatog iznosa nagrade po tarifi za sporedne radnje shodno tarifnom broju 18,uz obračunati PDV od 19% što iznosi 76 EUR, što sve ukupno u konkretnom predmetu iznosi 476,00 EUR.

Generalni sekretarijat Vlade Crne Gore je u obavezi da advokatu Veselinu Raduloviću naknadi troškove postupka po žalbi br. 16/86904 od 12.05.2016. godine, u ukupnom iznosu od 476,00 EUR, u roku od 15 dana od dana prijema rješenja.

Sa iznjetih razloga, shodno članu 38 Zakona o slobodnom pristupu informacijama i člana 238 stav 1 Zakona o opštem upravnom postupku ,odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**